<classify> MABALOZI wa Tanzania wanaowakilisha nchi katika mataifa mbali mbali duniani, wamempongeza Rais John Magufuli kwa kuamua na kutekeleza mradi mkubwa wa kufua umeme wa maji wa Julius Nyerere katika maporomoko ya mto Rufiji, huku wakiwakemea wanaopotosha mradi huo.Mabalozi hao zaidi ya 40 wametembelea mradi huo juzi ndani ya Pori la Akiba la Selous wilayani Rufiji mkoani Pwani, na walionekana kuwa na shauku kubwa wakati wakipewa maelezo ya mradi na wakati walipotembelea baadhi ya maeneo ambayo tayari kazi inaendelea kufanywa na wakandarasi.Balozi wa Tanzania nchini Brazil, Dk Emmanuel Nchimbi alisema mwenye akili anaona mambo makubwa, yanayofanyika Rufiji ya mradi huo mkubwa, na kuipongeza Serikali ya Rais Magufuli kwa kuamua kuutekeleza mradi huo utakaofua megawati 2,115 utakapokamilika Juni mwaka 2022.Serikali imedhamiria kwenda kwenye uchumi wa viwanda na sijui nitumie lugha gani, viwanda vya uhakika vinahitaji umeme wa uhakika. Wanaopinga mradi huu usitekelezwe wanataka tuwe maskini hadi mwisho wa dunia, alisema Balozi Dk Nchimbi.Kwa upande wake, Balozi wa Tanzania nchini China, Mbelwa Kairuki alieleza kuwa mradi kama huo wa Bwawa la kufua umeme la Three Gorges nchini China ulipigwa vita wakati ukianza kutekelezwa lakini sasa unapigiwa mfano kote duniani, hivyo Tanzania ina kila sababu ya kutekeleza mradi wa Julius Nyerere Hydro Power Project JNHPP.Mradi huu utakuwa na manufaa makubwa kwa Watanzania, hatuna budi kuutekeleza ili kufikia Tanzania ya viwanda. China walipoanza mradi wao wa Three Gorges walipigwa vita sana, lakini nasi hatuna budi kuukamilisha mradi wetu. Utatuletea matokeo chanja sana, alisema Balozi Kairuki.Balozi wa Tanzania nchini Sweden, Dk Wilbrod Slaa alisema mradi huo ni ukombozi kwa Watanzania kiuchumi na kumpongeza Rais Magufuli kwa kusimama kidete kuhakikisha unatekelezwa licha ya kelele za baadhi ya watu.Mradi huu utaondoa tatizo la umeme ambalo limekuwa likitukabili muda mrefu. Lakini ni mkombozi katika Tanzania ya uchumi wa viwanda. Naipongeza serikali kwa hatua hii kubwa, msingi wa tanzania ya viwanda umepatikana, alisema Dk Slaa.Aidha, aliongeza kuwa uzalishaji huo wa megawati 2,115 usiwe ndio mwisho wa kusaka nishati zaidi, na kwamba pamoja na nishati ya umeme ya sasa megawati takriban 1,600, nchi ilenge kufikia azma iliyosemwa ya kuwa na megawati 10,000 ifikapo mwaka 2025 ili kuwa na uhakika mkubwa zaidi wa nishati.Balozi wa Tanzania nchini Ujerumani, Dk Abdallah Possi alisema mradi huo utaingia katika historia kwani bwawa hilo litakalokuwa na maji mita za ujazo bilioni 33.2, litakuwa miongoni mwa mabwawa makubwa 70 duniani.Lakini zaidi utasaidia katika suala uhifadhi wa mazingira kwani tumeona jinsi mazingira yanavyoathirika kwa ukataji wa miti kwa shughuli mbali mbali zikiwamo za kuni, ambako Jiji la Dar es Salaam ni mtumiaji mkubwa wa nishati hiyo, alieleza Dk Possi.Akitoa neno la shukrani kwa niaba ya mabalozi wenzake baada ya kutembelea mradi huo, Balozi wa Tanzania nchini Marekani, Wilson Masilingi alisema ziara hiyo imewafurahisha sana, na wanakwenda kutangaza fursa za mradi huo kwa wawekezaji ambao watahitajika katika masuala ya teknolojia ya mitambo itakayojengwa.Tumepewa heshima kubwa sana kutembelea mradi huo na tumefurahishwa mno kuja hapa. Tumeona kazi kubwa na nzito inayofanyika, katika mazingira magumu lakini yamefanywa kuwa mepesi, tunawapongeza sana, alisema Balozi Masilingi.Tunakwenda kwenye mataifa yetu tunayowakilisha, kuwatafutia teknolojia sahihi, kwa mataifa sahihi na kwa ushindani safi, lakini kwa kuhakikisha ninyi wataalamu ndio mnaamua kwa utaalamu wenu bila kubanwa na yeyote, kwani mnafanya kitu kizuri kwa niaba yetu na kwa niaba ya Watanzania, aliongeza.Awali, Mratibu wa Mradi wa JNHPP, Stephen Manda aliwaeleza mabalozi hao kuwa licha ya kelele za baadhi ya watu, mradi huo utatekelezwa kwa manufaa ya Watanzania, na hadi sasa unakwenda vizuri kwa mujibu wa mkataba na makandarasi kampuni za ubia za Arab Contractors na Elsewedy Electric zote za Misri.Manda alisema kwa sasa wameshajenga baadhi ya madaraja ya muda katika mto Rufiji na hivi sasa wameshachimba mtaro handaki kuchepusha maji katika eneo, ambalo litajengwa bwawa hilo litakalokuwa la kwanza Afrika Mashariki kwa ukubwa, na la nne katika Afrika.Mkuu wa Wilaya ya Rufiji, Juma Njwayo aliyemwakilisha Mkuu wa Mkoa wa Pwani, Evarist Ndikilo, aliwaambia mabalozi kuwa mradi huo unatekelezwa katika eneo la takriban asilimia mbili tu ya eneo lote la kilometa za mraba 50,000 za Pori la Akiba la Selous, hivyo kelele zinazopigwa na baadhi ya watu na mataifa ni upotoshaji ambao mabalozi hao wanapaswa kuukemea. Aliwataka wamuombee Rais Magufuli ili aendelee kusimamia mradi huo na miradi mingine ya maendeleo.  <topic>: kitaifa 